কী ভাবে মিলল সে খবর? তা হলে বলতে হয় সংস্কৃত ভাষায় লেখা এক পাণ্ডুলিপির কথা। নাম যার বাখশালী। ১৮৮১ খ্রিস্টাব্দে পেশওয়ারের কাছে বাখশালী গ্রামে মাটির নীচে মেলে ওই পাণ্ডুলিপি। পেয়েছিলেন এক চাষি। তার কাছ থেকে সেটি হস্তগত করার পর প্রাচ্যবিদ অগস্টাস ফ্রেডেরিখ রুডলফ হর্নলি ১৯০২ সালে তা দিয়ে দেন বোদলেয়ান লাইব্রেরিকে। ১১৬ বছর ধরে বাখশালী পাণ্ডুলিপি ওই গ্রন্থাগারের তত্ত্বাবধানে। পাণ্ডুলিপি বলতে গাছের বাকলে নানা সময়ে নানা রকম লেখা। ৭০টা এ রকম ‘পৃষ্ঠা’। ও রকম পৃষ্ঠায় লেখা শয়ে শয়ে শূন্য। আধুনিক শূন্যের মতো বৃত্তাকার গোল চিহ্ন (০) নয়, বরং এক একটা ফুটকি বা বিন্দু (.)। তা হোক, তবু বিশেষজ্ঞরা অনুমান করেছেন, ওই বিন্দুই আধুনিক শূন্য চিহ্নের আদি রূপ। ওই ফুটকি থেকে শূন্য এসেছে।